Elek Város Önkormányzata Képviselő-testületének
2/1993./III.1./ KT. számú
rendelete

"ELEKÉRT" kitüntetés alapításáról 

Elek Város Képviselő-testülete az 1990. évi LXV. törvény 16. §. /1/ bekezdésében 
szabályozott jogkörben Elek város érdekében, illetőleg hírnevének öregbítéséért hosszabb 
időn keresztül végzett munka vagy más kiemelkedő tevékenység elismerésére a következő 
önkormányzati rendeletet alkotja.

I. Fejezet

A kitüntetés leírása és az adományozás szabályai

1. §.

/1/ Elek Város Képviselő-testülete a település érdekében, illetőleg hírnevét öregbítő, hosszabb 
időn át végzett kiemelkedő munka, tudományos, művészeti tevékenység vagy sport 
teljesítmény elismerésére
"ELEKÉRT"
kitüntetést alapít.

/2/ A kitüntetés díszes kivitelű dobozban elhelyezett plakett formájában kerül adományozásra 
és kiadását díszes okirat tanúsítja.

/3/ A kitüntetés leírása:
A kitüntetés bronzból készített, 80 mm átmérőjű 4 mm vastagságú, kör alakú plakett. A 
plakettből középen elhelyezve domborműszerűen emelkedik ki a város címere. A címer alatt 
félkör ívben ELEKÉRT, PENTRU ALETEA, FÜR ELEK felirat kerül feltüntetésre.

/4/ A kitüntetés erkölcsi elismerést jelent, így ahhoz pénzbeni juttatás nem kerülhet 
megállapításra.

2. §.

/1/ Évente a beérkezett javaslatok alapján a képviselő-testület határozatával dönti el a kiadható 
kitüntetések számát.

/2/ A képviselő-testület a kitüntetés tárgyévi adományozását mellőzheti.

3. §.

/1/ Az "ELEKÉRT" kitüntetés akár bel- akár külföldi magánszemélynek, illetőleg közös cél 
elérésére, gyakorlására, megvalósítására létrejött, törvényesen működő személyek 
csoportjának adományozható, amennyiben megfelelnek e rendelet 1. §. /1/ bekezdésében 
megfogalmazott követelményeknek.

/2/ A kitüntetés posztumusz is adományozható.

/3/ Egy személy vagy csoport részére a kitüntetés csak egy alkalommal adományozható.

4. §.

/1/ Az "ELEKÉRT" kitüntetés adományozására javaslattételi jogosultsággal rendelkezők köre:
- az önkormányzat képviselő-testületének tagjai,
- a képviselő-testület bizottságai,
- az Eleken működő bejegyzett egyesületek, pártok, társadalmi és tömegszervezetek, a rájuk 
irányadó szabályok szerint meghozott döntésük szerint.

/2/ Amennyiben a javaslatot nem a képviselő-testület bizottsága vagy nem működési körébe 
tartozó tevékenység elismerésére terjeszti elő, minden esetben ki kell kérni a javasolt személy 
vagy csoport tevékenységi köre szerint illetékes képviselő-testületi bizottság vagy bizottságok 
véleményét.

/3/ A javaslatnak tartalmaznia kell:
- a javasolt személy adatait, személyek csoportja esetén pontos megnevezésüket,
- az adományozás alapjául szolgáló tevékenység, életmű, alkotás, kiemelkedő teljesítmény 
részletes ismertetését, méltatását.

/4/ A /3/ bekezdés szerinti javaslatot minden év április 30-ig  a polgármesternek kell 
megküldeni.

/5/ A polgármester gondoskodik arról, hogy a 4. §. /2/ bekezdés szerinti véleményezés 
megtörténjen.

/6/ A beérkezett javaslatokat az /5/ bekezdés szerinti véleményezést követően a képviselő-
testület bizottságai elnökeiből álló ideiglenes bizottság minden év május 31-ig értékeli, 
véleményezi és rangsorolja.
Az ideiglenes bizottság javaslatot tesz a tárgyévben adományozandó kitüntetések számára.

5. §.

/1/ Az "ELEKÉRT" kitüntetés adományozásáról a képviselő-testület minősített többséggel 
meghozott határozattal dönt.

6. §.

/1/ A kitüntetést évente augusztus 20-án, illetve a Világtalálkozó éveiben e rendezvény keretei 
között, ünnepélyes külsőségek közepette a polgármester adja át.

/2/ Az adományozásról szóló díszes kivitelű okiratot Elek Város díszbélyegzőjének 
lenyomatával és a polgármester aláírásával kell ellátni.

7. §.

/1/ A kitüntetésekről az erre a célra rendszeresített díszalbumban nyilvántartást kell vezetni.

/2/ Az /1/ bekezdés szerinti nyilvántartásnak tartalmaznia kell:
- a kitüntetett nevét, születési helyét, évét, hónapját és napját,
- pontos lakcímét,
- az adományozásról szóló képviselő-testületi határozat számát,
- az adományozás időpontját,
- megjegyzés rovatot.
A díszalbumban a kitüntetett /kitüntetettek/ beleegyezésével fényképe /fényképük/ is 
elhelyezhető.

II. Fejezet

A kitüntetettek jogai és a kitüntetés visszavonása

8. §.

/1/ Vissza kell vonni és így elveszti a kitüntetést, valamint a kitüntetéshez fűződő jogokat az, 
akit a bíróság a közügyek gyakorlásától jogerős ítéletével eltiltott. A visszavonásról a 
képviselő-testület bárki előterjesztésére határozatával dönt.

/2/ Közkegyelem vagy egyéni kegyelem a kitüntetést a képviselő-testület kifejezett 
rendelkezése hiányában nem adja vissza.

/3/ Amennyiben a kitüntetett az /1/ bekezdésben nem nevesített okból arra érdemtelenné vált, 
a kitüntetést a képviselő-testület határozatával visszavonhatja.

/4/ A kitüntetésnek az /1/ bekezdésben nem szabályozott okból történő visszavonására értelem 
szerint kell alkalmazni a javaslattételre és odaítélésre e rendeletben megállapított eljárás 
szabályait.

9. §.

/1/ A kitüntetés visszavonása esetén - amennyiben az elháríthatatlan akadályban nem ütközik - 
a polgármester gondoskodik annak és az azt tanúsító okiratnak a bevonásáról.

/2/ A visszavonást és annak okát és idejét a képviselő-testület határozata számával együtt a 7. 
§. szerinti nyilvántartásba a megjegyzések rovatába fel kell tüntetni.

III. Fejezet

Egyéb rendelkezések

10. §.

Ez a rendelet Elek Város címerének elfogadásáról szóló önkormányzati rendelet 
hatálybalépésével egyidejűleg lép hatályba.

Elek, 1993. február 5.

Szántó István	Dr. Fábry Károly
polgármester	jegyző

Módosította:
11/1994./VI.20./ KT sz. rendelet
12/1996./VII.1./ KT sz. rendelet
5/1997./IV.14./ KT sz. rendelet